***ለማኖ ኣብ ሃገርና።***

*ልመና ኣብ ዝኾነ ይኹን ሃገር ሓድሽ ተርእዮ ኣይኮነን። ዋላውን ኣብተን ኣዝየን ዝማኦበላ ሃገራት ኣዝዮም ብዙሓት ለማኖ ኣብቲ ቀንዲ ጎደናታተን ይረኣዩ እዮም። ኣብተን ብድኽነት ዝተዳህካ ሃገራት እሞኽኣ ማእለያ የብሎምን። መበገሲኡ ስእነት (ድኽነት) እዩ ኢልካ ዝግለጽ እኳ እንተኾነ እቲ ጠንቂ ግን ካብ ሃገር ናብ ሃገር ክፈላለ ይኽእል ይኸውን። ብልክዕ ከኣ ይፈላለ እዩ። ገለ ስእነት፡ ገለ ሕማም፥ ገለ ልምዲ፡ ገለውን ከም ንቡር ስራሕ ገሮም ዝወስድዎ ኣለዉ።*

*ንኣብነት ካብተን ዝሃብተማን ብብዝሒ ለማንኖ ኣብ ዓበይቲ ከተማታ ዝልምኑን ኣብ ጎደናታት ዝነብሩለንን ሃገራት ሓንቲ ኣሜርካ እያ። ገለ ብስም ግዳም ሓደር ዝልምኑ፡ ገለ ድማ ብስም ቬትናም ስንኩል፡ ገለ ብሰንኪ ስራሕ ስእነት፡ ገለ ብሰንኪ ዘይሕጋዊ ነባርነት፡ ገለ ድማ ብዝደንጹ መንገዲ ከም ሓደ ክእለት ወሲዶም ዝልሙኑ እዮም። እንታይ ንምባል እየ ኣብ ኩሉ ብዝተፋላለየ ምኽንያት ዝልምኑ ለማኖ ኣለዉ።*

*ሃገርና ኤርትራ’ውን ካብዚ ተርእዮ ናይ ለማኖ ነጻ ኣይኮነትን ብመጠን ቁጽሪ ህዝብና ክረኤ ከሎ ውሑድ’ዩ። ኣብ ከባቢ ዓበይቲ ጎደናታት፡ ቤተ ክርስትያናት፡ መሳጊድ፡ ሆስፒታላት፡ ማዕርፎ ኣውቶብሳትን ካልኦት ብዝሒ ህዝቢ ዝንቀሳቐሰሉ ቦታታን ኣለዉ/ኣለዋ። እቲ ኣዝዩ ዘተሓሳስብን ዘሕዝንን ተርእዮ ወላዳት(ኣደታት) ህጻናት ቆልዑ ዘለውን ብርስሓት ኣካላተንን ኣካላት’ቶም ህጻናትን ተረሚሱ ክትርኢ ከሎኻ እዩ። ብፍላይ ኣብቲ ብዙሓት ወጻእተኛታት ላዕልን ታሕትን ዝብሉሉ ጎደና ሓርነ ብዝያዳ ከኣ ኣብ ቅጽሪ ካተድራለ ክትርኢ ኣዝዩ ዘተሓሳስብን ንሃገር ሕማቕ ስእሊ ዝህብን ተርእዮ እዩ። ሕብረተሰብና ንምትኳብ ለዋህ እኳ እንተኾነ ፍታሕ ዘምጽእ ግን ኣይኮነን። ነቶም ለመንቲ፡ውን መነባብሮ ዝህቦም ኣይኮነን።*

*ኣብ ግዜ መግዛእቲ ኢትዮጵያ ብፍላይ ኣብ ስርዓት ሃይለስላሴ እቶ 99/100 ዝነበሩ ለማኖ ብሰንኪ ድኽነት ካብ ትግራይ ዝመጹ እዮም ኔሮም። ክልተ ዓይነት ለማኖ ከኣ እዮም ኔሮም። እቶም ሓደ ብሰንኪ ዝተፈላለየ ሕማማት ኮለል ኢሎም ክልምኑ ዘይክእሉ ኣብ ከባቢ ቤተ-ጾሎታት ኮይኖም ዝልምኑ ሰልዲ ዝትኮበሎም፡ እቶም ካልኦት ድማ ገዛ ገዛን ኣብ ውራያት ዘለዎ ቦታታት እናኸዱ ዝልምኑ መግቢ ዝትኮበሎም እዮም። እዞም መግቢ ዝትኮበሎም ነቶም ገንዘብ ዝትኮበሎም እናሸጡ ገንዘብ ይገብሩ ኔሮም። እዚኦም ነቲ ልመና ከም ምንጪ እቶት (ስራሕ) ወሲዶም ዝንቀሳቐሱ ዝነበሩ እዮም።*

*ኣብ ሃገርና ሕጂ እዚ ተርእዮ’ዚ የለን ክንብል ኣይንኽእልን ኢና። ምኽንያቱ ከምቲ ኣብ ግዜ ስርዓታት ኢትዮጵያ ዝነበረ ብዝሒ ስለ ዘየለ። ከምዘይሰኣኑ ግን ክንጠራጠር የብልናን። ሓደ ምሳለ ኣሎ ኩሉ ግዜ ብዓለም ደረጃ ዝምሰል። “ካብ ዓሳ ገፊፍካ ትምግበኒ፡ ዓሳ ክገፍፍ መሃረናኢ ዝበሃል። ብኻልእ ኣዘራርባ ነብሰይ ክኽእል ሓግዘኒ ማለት እዩ። እቶም ንቶኩብ ብዓይኒ ልውህና ጥራሕ ክንርእዮ የብልናን፡ ተጸጋዕነት ንምህር ከም ዘለና’ውን ክንግንዘብ ይግብኣና። ብኻልእ ወገን እዘን ኣብ ፈቖዶ ጎደና ህጻናት ሒዘን ዝልምና ዘለዋ ነዞም ጽባሕ ሃገራዊ ሓላፍነት ክስከሙ ዝግብኦም ቆልዑ ጥዕንኦም ዘይሕለወሉን ብርስሓት ዝሓምሉ ኣተዓባብያ ብዝኾነ ምኽንያት ቁቡል ስለ ዘይኮነ መንግስቲ ነቲ ዝምልከቶ ኣካል ዓቢ ኣቕልቦ ሂቡ ክሰርሓሉ ክውከሶ ኣለዎ። ናይ ጥዕና ጉድለት ዘለዎም/ወን ሕክምና፡ በተኽ ድኽነት ዘለዎም/ወን ደገፍ ነብሶም ዝኽእልሉ፡ ሙሉእ ጥዕናን ጉልበት ዘለዎም/ወን ልመና ከም ኣማራጺ ዝርእዮዎ/ኢኦ እንተልዮም ጉቡእ ስጉምቲ ክውሰድ ኣለዎ። ሰብኣዊ ድሕነት ነዚ ሎሚ ቀሊል ወይ ዳርጋ ትሑት ዝመስል ተርእዮ ብኣጋ እንተዘይፈዊስዎ ጽባሕ ክባዛሕ ስለ ዝኽእል ሃገርና ብዘይንደልዮ መልክዕ ብበጻሕቲ ክዕለለላ ኣይንደልን።*

*ክብርን ነባሪ ዝኽርን ንሰማእታትና ዓወት ንሓፋሽ ገብረንጉስ መስመር።*